Busstaking gaan verskerpPendelaars wag op taxi’s by die Nyanga-staanplek te midde van ŉ landswye staking deur busbestuurders (18 April 2018). Foto: Ayanda Ndamane/ANA Die South African Transport and Allied Workers’ Union (Satawu) het Vrydag aangekondig die landswye busstaking gaan volgende week verskerp. Satawu-lede het Woensdag reg oor die land begin staak nadat voortslepende loononderhandelinge met hul werkgewers, die Commuter Bus Employers Organisation en die South African Bus Employers Association (Sabea), ŉ dooiepunt bereik het. Die werkers eis ŉ 12%-salarisverhoging, terwyl werkgewers net bereid was om ŉ 7%-verhoging toe te staan. Blade Nzimande, minister van vervoer, het vroeër ŉ beroep op al die betrokke partye gedoen om die busstaking dringend te beëindig en loononderhandelinge te hervat. Satawu het in ŉ gesamentlike persverklaring met sy ondersteuners, Numsa, Tirisano, Tawusa en Towu, gesê die staking moet verskerp word om druk op die werkgewers te plaas. Volgens die verklaring is daar “marathon-onderhandelinge” met die werkgewers gevoer waartydens die Kommissie vir Versoening, Bemiddeling en Arbitrasie (KVBA) as bemiddelaar opgetree het. Die werkgewers het vandeesweek ŉ 8%-verhoging voorgestel, maar die vakbonde het dit van die hand gewys.